SKRIFTLIG FORESPØRGSEL E-3837/02

af Camilo Nogueira Román (Verts/ALE) til Kommissionen

(9. januar 2003)

Om: Det statsejede spanske selskab TRAGSA's krænkelse af princippet om fri konkurrence

Det statsejede spanske selskab Transformaciones Agrarias Sociedad Anónima (TRAGSA) får direkte og systematisk tildelt størstedelen af de kontrakter, som tildeles af de statslige og regionale spanske myndigheder vedrørende udførelse af arbejder, projektering, tjenesteydelser og andre aktiviteter inden for skovbrug, miljø og landbrug, hvilket er en klar tilsidesættelse af EU-principperne om offentlighed, lige behandling, konkurrence og gennemskuelighed, som ligger til grund for tildelingen af offentlige kontrakter. Denne privilegerede stilling, som TRAGSA således nyder godt af med de offentlige myndigheders hjælp, er konkurrencefordrejende og diskriminerende over for de private virksomheder og strider mod traktaternes princip om fri konkurrence i EU.

I visse spanske nyhedsmedier forlyder det, at Kommissionen har fremsendt en åbningsskrivelse til den spanske regering vedrørende kontrakter, som TRAGSA har indgået med tredjemand, på grund af manglende overholdelse af EU-rettens bestemmelser om offentlighed og gennemskuelighed i forbindelse med indgåelse af offentlige kontrakter. Grundlaget for denne skrivelse var en klage indgivet af den nationale sammenslutning af skovbrugsvirksomheder (ASEMFO), der selvom den repræsenterer over 85 % af sektoren for arbejder og tjenesteydelser inden for skovbruget i Spanien ikke får tildelt en andel af de offentlige kontrakter svarende til den andel, TRAGSA får tildelt.

Kan Kommissionen gøre nærmere rede for denne situation, og i særdeleshed for den skrivelse, der er fremsendt til den spanske regering om de retlige forhold omkring TRAGSA og dette selskabs rolle i forbindelse med offentlige kontrakter?

Svar afgivet på Kommissionens vegne af Frederik Bolkestein

(25. februar 2003)

TRAGSA er et statsejet spansk selskab, der leverer tjenesteydelser inden for udvikling af landdistrikter og miljøbeskyttelse, herunder bygge- og anlægsarbejder, projekter og teknisk bistand. Selskabet skal udføre de opgaver, det får tildelt af centraladministrationen og af de selvstyrende regioner eller de offentlige instanser, det har ansvaret for.

Kommissionen konstaterede ganske rigtigt i forbindelse med en klage fra den spanske sammenslutning af skovbrugsvirksomheder (Asociación Nacional de Empresas Forestales, ASEMFO), at den ordning, hvorefter TRAGSA som ordregivende myndighed har indgået kontrakter, på flere punkter var i strid med fællesskabsdirektiverne.

Efter spansk ret betragtes TRAGSA ikke som et offentligretligt organ. Det mener derfor ikke, at det er omfattet af fællesskabsdirektiverne, for så vidt angår de kontrakter, det indgår med tredjemand, når kontraktbeløbene overstiger tærskelværdien, eller, at det i andre tilfælde skal overholde de forpligtelser, der følger af princippet om gennemsigtighed og åbenhed i EF-traktaten.

Efter Domstolens faste retspraksis(1) skal begrebet offentligretligt organ fortolkes funktionsbestemt, og for at være omfattet af denne definition skal de tre betingelser i direktiverne være opfyldt, hvilket TRAGSA gør.

Kommissionen sendte i april 2002 en åbningsskrivelse til de spanske myndigheder, som svarede i juni 2002 og afviste Kommissionens argumenter.

Takket være kontakter mellem de spanske myndigheder og Kommissionen har det dog været muligt at afklare visse spørgsmål i sagen. De spanske myndigheder har således meddelt, at der ved den spanske lov 53/2002 af 30. december 2002 om skattemæssige, administrative og sociale foranstaltninger (lov til supplering af den spanske finanslov for 2003) er indført visse retsforskrifter, der ændrer TRAGSA's retlige form, så den opfylder Kommissionens krav.

Ved artikel 87 i nævnte lov indsættes stk. 7 i artikel 88 i lov 66/1997 af 30. december 1997, som bestemmer, at TRAGSA og selskabets datterselskaber ved indgåelsen af anlægs- og byggekontrakter, indkøbskontrakter, bistandskontrakter og tjenesteydelseskontrakter med tredjemand er underlagt lov om offentlige myndigheders tildeling af kontrakter, som regulerer gennemførelsen i spansk ret af forpligtelserne efter Fællesskabets udbudsregler.

På denne baggrund kan Kommissionen på et af sine kommende møder beslutte, at sagen henlægges.

(1) I henhold til dom af 15. januar 1998 i sag C-44/96 (Mannesmann), dom af 10. november 1998 i sag C-360/96 (BFI Holding), dom af 1. februar 2001 i sag C-237/99 (H.L.M.), dom af 3. oktober 2000 i sag C-380/98 (University of Cambridge) og dom af 10. maj 2001 i sag C-223/99 og 260/99 (Ente Fiera di Milano) skal følgende tre betingelser være opfyldt: det skal være en juridisk person dets drift skal være underlagt statens økonomiske og administrative kontrol det skal være oprettet med henblik på at imødekomme almenhedens behov, dog ikke af industriel eller kommerciel karakter.